Danapris (urbs)
Danapris, vulgo Dnipro (Ucrainice Дніпро), urbs est in Ucraina, ad flumen eiusdem nominis sita, metropolis regionis Dnepropetrovskensis. Circa 977 milia incolarum habens, quarta maxima urbs Ucrainae et valens sedes industriae, scientiae et culturae huius terrae est.

Historia
Urbs, anno 1776 in Imperio Russico decreto imperatricis Catharinae II loco nonnullorum oppidorum Cosacorum Zaporoviensium ut metropolis Novae Russiae condita, initio Catharinoslavia (Russice Екатеринослав, Ucrainice Катеринослав) nominabatur. Annis ab 1796 ad 1802, cum gubernii Novae Russiae (Rossiae) sedes fuit, Novorossijsk (Russice Новороссийск, Ucrainice Новоросійськ) appellabatur, postquam denuo nomen suum priscum obtinuit, metropolis gubernii Catharinoslaviensis facta. Ad saeculum vicesimum non solum sedes administrativa, sed etiam valens locus industriae facta est. Anno 1926, Ucraina res publica Unionis Sovieticae facta, haec urbs Dnipropetrovs'k (Ucrainice Дніпропетровськ) vel Dnepropetrovsk (Russice Днепропетровск) vocari incepit, secundum flumen Danaprim (vulgo Dnipro seu Dnepr) et bolsevicum Gregorium Petrovs'kyj (Petrovskij). Ab anno 1932, una maximarum sedium industriae Ucrainae Sovieticae, sedes administrativa regionis Dnepropetrovskensis (Dnipropetvskensis) est. Ab anno 2016, secundum legem novam Ucrainicam, regimina communisticum et nazisticum aeque damnantem (idcirco, inter alia, mentionem nominum ducum communisticorum in appellationibus locorum habitatorum prohibentem), urbs nomen suum hodiernum recepit, quod cum nomine fluminis Danapris coincidit. (Nomen regionis tamen hoc tempore non mutatum est.)

Notae

Nexus externi

 Situs interretialis Concilii urbis Danapris 

Condita 1776
!